internet vaartha 139 Views
న్యూఢిల్లీ : నాలుగోవిడత పసిడిబాండ్లు సోమవారం నుంచి జారీ ప్రారంభంఅయింది. ప్రభుత్వం కొన్ని సడలింపులు, సవరణలు తీసుకురావడంద్వారా ఎక్కువ మంది ఇన్వెస్టర్లను ఆకర్షించేందుకు నాలుగో విడత ఎక్కువ నిధులు సమీకరించే అవకాశం ఉన్నట్లు భావిస్తోంది. బంగారం దిగుమతులు తగ్గిం చేందుకు దేశీయంగా నిరర్ధకంగా ఉన్న బంగారాన్ని వినియోగంలోనికి తెచ్చేందుకు ప్రభుత్వం పసిడి బాండ్లను ప్రవేశపెట్టింది. రిజర్వుబ్యాంకు ఈ బాండ్లకు గ్రాము బంగారంధర 3119రూపాయలుగా ప్రకటిం చింది. ఒక గ్రాము నుంచి 500 గ్రాముల వరకూ పెట్టుబడు పెట్టే వీలుంది. జూలై రెండవ తేదీ వరకూ ఈబాండ్లజారీ కొనసాగుతుంది. మొదటి మూడు విడతల్లో ప్రభుత్వం 1318 కోట్ల పెట్టుబడులు సమీక రించింది. బంగారంతో చూస్తే 4.9 టన్నుల బంగారం నిల్వలు వచ్చినట్లు సమాచారం. నాలుగో విడత కూడా మరింతగా ఎక్కువ పెట్టుబడులు సమకూరతాయన్న ధీమా వ్యక్తంచేస్తోంది. ఎన్‌ఎస్‌ఇ, బిఎస్‌ఇలు, అన్ని బ్యాంకు శాఖలు,ఎంపికచేసిన పోస్టాఫీసుల్లో ఈ బాండ్లు కొనుగోలుచేసేందుకు వీలవుతుంది. గత ఏడాది అక్టో బరులో ప్రకటించిన ఈ పథకానికి స్పందన పెంచేందుకు ప్రభుత్వం అన్నివిధాలా కృషిచేసింది. సాలీనా 2.75 శాతం వడ్డీని ప్రకటించింది. ఎనిమిదేళ్లకాలపరిమితి ఉన్న ఈబాండ్లను ఐదేళ్ల తర్వాత నుంచి మాత్రమే పెట్టుబడుల నుంచి ఉపసంహరించుకునే అవకాశం ఉంది. మూలధన లబ్ధిపన్ను నుంచి మినహాయింపు ఉంటుందని ప్రకటించింది. భారత్‌ బంగారం దిగుమతులు ప్రతి ఏటా 1000 టన్నులవరకూ ఉంది. ముడిచమురు తర్వాత పసిడి దిగుమతులే ఎక్కువ. బంగారం దిగుమతులు 2015-16లో 8 శాతం తగ్గాయి. 31.72 బిలియన్‌ డాలర్లుగా ఉంది. అంతర్జాతీయ ధోరణులు కొంత కీలకం అయ్యాయి. దిగుమతులు తగ్గడం వల్ల కరెంటుఖాతా లోటు కొంత మేర భర్తీ అవుతుందని అంచనా. 2014-15లో బంగా రం దిగుమతులు 34.38 బిలియన్‌ డాలర్ల విలువైన దిగుమతులు జరిగినట్లు అంచనా. ప్రస్తుతం దేశీయంగా ఉన్న నిరర్ధక బంగారం బాండ్ల రూపంలో పెట్టుబడులకు వచ్చినా, లేక నగదీకరణ పథకం కింద డిపాజిట్‌ చేసినా కొంతమేర వినియోగం పెరుగుతుందని అంచనా.